Myitkyina sinpraw hkran Mali hka hpe garet nna Tanghpre de byawn waw tawn ai Miwa CPI ni a mayun mawdaw lam ntsa na Mahkaw Yang mare hta, wut bunghku grai tsaw hkra kum da ai nta kaba manga kru gap da ma ai. Dai shara ni hta hpa galaw ai lam n chye lu tim, buga masha ni tak ai gaw, nanghpam ya-ma jak rung rai na hpe sawn maram da nga ma ai.
Myen ni gaw KIO hte mungmasa bawngban zuphpawng galaw na hkyen nga tim, maga mi de hpyen n-gun htu ganaw ai lam n shayawm ai. Manmaw lam Gangdau Yang de mung mawdaw kaba 8 tup hte malu masha sa htaw sa da sai. KIA Dung (5) hpe Myen dap dung (3) ting jawm wang gasat ai majan hte seng nna, ya ten Myitkyina mare hta wunjichuk Lajawn Ngan Seng a kajan Lajawn Seng Tawng gaw, shanglawt ni 100 jan si nhtawm, Myen gaw 25 sha si ai, KIA hpyendap hpe mung zing la kau sai, nga shara shagu hkan tsun ndau shamawng (propaganda) hkawm nga ai lam shiga na lu ai.
kac_Latn kac_Latn